kateter
Kateter, bøjeligt rør fremstillet af latexgummi, silikone eller plast, der kan indføres i kroppen. Et kateters ydre diameter angives i enheden charrière (1/3 mm). Den almindeligste form er det ca. 5 mm tykke blærekateter, der anvendes ved tømning af urinblæren.
Op til 2 mm tykke katetre, der indføres i blodbanen, kan fx anvendes til udtagelse af en blodprøve samt ved arteriografi, ballonudvidelsesbehandling, dialysebehandling, drop og hjertekateterisation.
Desuden bruges tynde katetre til epidural anæstesi og smertebehandling, til sugning af sekret i luftrøret samt til indføring i urinlederne under kontrol af et cystoskop i urinblæren, således at kateterspidsen placeres i nyrebækkenet, fx med henblik på injektion af røntgenkontrast ved røntgenundersøgelse af nyrerne.
Brug af blærekatetre har været kendt siden 1600-t.; indtil introduktionen af kunstmaterialer ca. 1900 anvendtes ved blærekateterisation stive metalkatetre.